Sara Gandara

Sara Gandara Aller (Lezama, Bizkaia, 1981eko uztailaren 22a) bizkaitar kazetari eta telebista aurkezlea da, Euskal Telebistaren aurpegi ezagunenetako bat. 2004an Kazetaritzan lizentziatu zen Euskal Herriko Unibertsitatean. Idatzizko kazetaritzan hasi zuen bere ibilbidea, kirolen ataletan lanean, eta hastapenetan Euskal Telebistako kirol erredakzioan aritu zen bekadun. Kameren aurreko lehen lana Hamaika Telebistan izan zuen 2009an, eta 2011n ETB1eko kirol albistegiak aurkezten hasi zen. Estropadak aurkezteagatik ezaguna, asteburuetako eguraldi iragarpena aurkezten hasi zen 2012an, eta ordutik Euskal Telebistako bi kateetan ibilbide oparoa izan du, erregistro ezberdinetako hainbat saio aurkeztuz. 2016 urteaz geroztik ETBko urte amaierako kanpaikadak aurkezten ditu zuzenean, eta gaur egun ETB2ko Teleberri Kirolak albistegiko gidaria eta La Noche de programako aurkezlea.

 Bizitza 

 Lehen urteak 
Jose Gandara eta Ines Allerren alaba da. Gurasoak Euskal Herritik kanpokoak ditu eta euskara ez da bere ama hizkuntza, baina ikasketa guztiak euskaraz egin ditu. Lezamako eskolan eta Derioko institutuan ikasi zuen.

Selektibitate proba gauzatu ostean ez zuen argi zer ikasi nahi zuen, baina horretarako nota soberan zuenez Kazetaritza ikasketak hasi zituen Euskal Herriko Unibertsitatean, gero Publizitatea eta Harreman Publikoak ikastera aldatzeko asmoz. Hala ere, lehen bi urteak egin ondoren bertan jarraitzea erabaki zuen eta 2004an lizentziatu zen.

 Hastapenak 
Lizentziatu eta jarrain EITBko kirol erredakzioan praktikak egin zituen. Hastapenetan behin-behineko kontratu laburrekin aritu zen lanean, bekadun, udan edota asteburu batzuetan ordezkapenak egiten. Lehen urte hauetan Europa Press agentziarako ere egin zuen lan. Lanerako deien zain egon beharrak ezinegona sortu zion, eta Pedro Mari Goikoetxea kirol zuzendariak kontratu luzeagoak eskaintzea ez zela posible esan zionean kazetaritzarekiko ilusioa galdu zuen.

Hiru urtez kazetaritzatik aldenduta ibili zen. Zerbitzari gisa egin zuen lan eta urte erdi Corken (Irlanda) igaro zuen ingeles maila hobetzeko. Itzuli zenean idazkari lanetan aritu zen Bilbao Basketen, baita marketing bulego batean eta ekitaldiak antolatzeaz arduratzen zen enpresa batean ere. Urtebete langabezian igaro zuen, kamera-operadore ikastaro bat egiteko aprobetxatuz.

 Kazetaritzara itzulera 
2009an berriz ere kazetari lanari ekin zion, Deia egunkariaren Hemendik eranskinean hasiz. Urte berean kameren aurreko lehen lanari ekin zion, aurretik erredaktore lanak baino ez baitzituen egin, Hamaika Telebistako Bat eta bat iluntzeko albistegian. Lanaldi erdian aritu zen lanean, goizetan Nickdutnik ekoizpen etxean egiten zuen lan eta horretaz gain ETB3ko saio bati ahotsa jartzen ibili zen, baita autonomo gisa itzulpenak egiten (Mara-Mara eta Abenturaroa) ere.

Kazetaritzarekiko ilusio berreskuratu zuen eta 2011n Jose Ituarterekin hitz egin zuen, lan-poltsan berriz sartzeko prest zegoela esanez. 2011 eta 2012 bitartean Gaur Egun albistegiko Kirolak tartea aurkeztu zuen, baita Zu Kirolari saioa ere. 2012ko udan San Miguel Ligako estropada emankizunetan aritu zen lanean. Estropadak amaitzear zeudela Urko Aristirekin elkartu zen, eta Eguraldia aurkezteko eskaintza egin zion. Baiezkoa eman zion, eta astebeteko ikastaroa egin ondoren ETB1 zein ETB2 kateetan asteburuetako eguraldi iragarpena aurkezteari ekin zion. Ordutik Euskal Telebistaren aurpegietako bat bihurtu da.

 Euskal Telebistan egonkortzea 
2013an Ya queda menos umore saioa aurkeztu zuen Oscar Terolekin batera, audientzia datu eskasengatik amaitu zen arte. 2013ko udan Ongi Etorri ETB2ko saioa aurkeztu zuen Patricia Gaztañaga ordezkatuz. 2013-2014 denboraldian Euskal Herria Zuzenean arratsaldetako magazina aurkeztu zuen ETB1en, eta Duelo en la cocina saioa ETB2n.

2014ko udan eguraldiko aurkezlea izaten jarraitu zuen, eta 2014-2015 denboraldian kirolak aurkeztera itzuli zen. 2014ko urte amaierako kanpaikadak aurkeztu zituen, lehen aldiz ETBren bi kateentzako egindako emanaldian. 2015ean Oreka saioa aurkeztu zuen ETB1en, emakumeen kirola bultzatzea helburu zuena. 2015eko maiatzaren 30ean Espainiako Kopako finalaren (Atheltic Club Bartzelonaren aurka) harira ETB1ek eskainitako saio berezia aurkeztu zuen.

2016ko udan Objetivo Chimborazo reality saioa aurkeztu zuen ETB2n, beste autonomia erkidego batzuetako kateekin batera egina. 2016-2017 denboralditik aurrera ETB2ko kirol albistegietako gidaria da. Era berean, 2016 urteaz geroztik Euskal Telebistako urte amaierako kanpaikadak aurkeztu izan ditu zuzenean, Zuhaitz Gurrutxaga eta Mikel Pagadizabalekin batera. 2020an, koronabirusaren pandemiak sortutako egoera zela eta, Eguraldia aurkeztu zuen 10 astez ETBk albiste-zerbitzuetan egindako egokitzapenen ondorioz.

Euskal Telebistan egiten duen lanaz gain beste zenbait komunikabiderekin ere kolaboratzen du, besteak beste Aikorǃ Txorierriko aldizkarian zutabeak idazten eta Ttap aldizkari digitalean elkarrizketak gauzatzen.

 Bizitza pertsonala 
Txikia zela areto-futbolean jokatzen hasi zen, eta institutuko taldean zein Zamudioko Iraultza taldean aritu zen aurrelari. Belauneko lesio baten ondorioz jokatzeari utzi behar izan zion. Bere gustoko beste jarduera batzuk pilates, padel, patinajea eta boxeoa dira, baina azken hori egiteari utzi zion trapezioak handitu zitzaizkionean. Aisialdian pintura eta brikolajea ditu gustoko.

Literaturan ere aritu izan da. Lezamako udalak antolatutako Mikel Zarate Haur Literaturako Sarira aurkeztu zuen bere lehen lana, baina ez zuen irabaztea lortu. 2014an Txorierriko ipuin lehiaketa irabazi zuen 16 urtetik gorakoen kategorian, Izotza bezain hotz izeneko ipuinarekin.

 Lanak 
 Telebista saioak 
 Saioak Urteak Izenburua Telebista katea Oharrak2009Bat eta batHamaika Telebista2011-2012Gaur Egun KirolakETB12011-2012Zu KirolariETB1201230 Urte Gozaaaatzen!ETB1Urtezaharreko saioa (gonbidatua)2012-2013EguraldiaETB1 eta ETB2Asteburuetako aurkezlea2012Mihiluze (1000. saioa)ETB1Lehiakide gonbidatua2013Ya queda menosETB22013Ongi EtorriETB23 saio, udako ordezkapena2013-2014Euskal Herria ZuzeneanETB12013-2014Duelo en la cocinaETB22014EguraldiaETB1 eta ETB22014-2015Gaur Egun KirolakETB12014-201515 baietzǃETB1 eta ETB22015OrekaETB12016Objetivo ChimborazoETB2 2016-2017  Kaixo 2017! ETB1 eta ETB22016-2020Teleberri KirolakETB2 2017-2018  Kaixo 2018!  ETB1 2018Gure kasaETB1Gonbidatua (atal 1)2018Gailurra XtremeETB1Gonbidatua2018-2019Kaixo 2019ǃETB1 eta ETB22019SukaldariaETB1Offeko ahotsa2019Historias a bocadosETB2Offeko ahotsa2019Escapadas con Joseba ArguiñanoETB2Offeko ahotsa2019-2020Kaixo 2020ǃETB1 eta ETB22020EguraldiaETB1 eta ETB2Egokitzapena (10 aste)2020El club del tupperETB2Gabonetako atal berezia2020Atrápame Si Puedes Christmas EditionETB2Lehiakidea2020-2021Kaixo 2021ETB1 eta ETB2

 Bestelakoak 

 Kutxabanken Baskepensiones publizitate-kanpaina (2012)
 Bizkaiko Kirol Prentsa Elkartearen urteko galaren aurkezlea, Álvaro Fernández Cadiernorekin batera.
 Hirugarren Mendi Film Festival-eko aurkezlea, Aitor Elduaienekin batera.
 2018ko Sabino Arana Sariak ekitaldiko aurkezlea.

 Erreferentziak 

 Kanpo estekak 

Kategoria:Bizkaiko kazetariak
Kategoria:Bizkaiko telebista aurkezleak
Kategoria:Euskal Herriko Unibertsitateko ikasleak
Kategoria:Lezamarrak
Kategoria:ETB 1eko aurkezleak
Kategoria:ETB 2ko aurkezleak
Kategoria:Euskal Herriko kirol kazetariak